กิจกรรมบำบัด - วิกิพีเดีย

# กิจกรรมบำบัด

### จากวิกิพีเดีย สารานุกรมเสรี

กิจกรรมบำบัด (Occupational Therapy) เป็นวิชาชีพทางวิทยาศาสตร์สุขภาพที่เกี่ยวข้องกับการส่งเสริมสุขภาพและความเป็นอยู่ที่ดีโดยอาศัยกิจกรรมเป็นสื่อ เป้าหมายเบื้องต้นของกิจกรรมบำบัด คือ การส่งเสริมให้บุคคลต่างๆ ไม่ว่าจะเป็นผู้ป่วย ผู้พิการทางกาย เด็กที่มีปัญหาด้านพัฒนาการหรือการเรียนรู้ ผู้ป่วยจิตเวช ผู้สูงอายุ ฯลฯ สามารถทำกิจกรรมต่างๆในชีวิตประจำวันได้อย่างเต็มความสามารถ ซึ่งนักกิจกรรมบำบัดจะต้องอาศัยความรู้หลายๆด้าน เพื่อช่วยลดข้อจำกัดทั้งทางร่างกาย จิตใจ และสังคมของบุคคลเหล่านั้น อีกทั้งยังอาจต้องช่วยปรับ/ให้คำแนะนำในการปรับสภาพแวดล้อม เพื่อช่วยให้พวกเขาสามารถทำกิจกรรมต่างๆในชีวิตประจำวันได้อย่างเต็มศักยภาพ ผู้ประกอบวิชาชีพกิจกรรมบำบัด ต้องสอบใบอนุญาตประกอบโรคศิลปะ สาขากิจกรรมบำบัดก่อน จึงจะสามารถปฏิบัติงานได้

## [แก้] กิจกรรมบำบัดในประเทศไทย

วิชาชีพกิจกรรมบำบัดเริ่มมีครั้งแรกในประเทศไทย ที่โรงพยาบาลสมเด็จเจ้าพระยา โดยในระยะแรก งานทางกิจกรรมบำบัดจะเน้นหนักไปในการใช้งานศิลปะและงานอาชีพในการรักษาคนไข้จิตเวชที่อยู่ในโรงพยาบาล ต่อมา ได้มีการขยายขอบเขตงานไปยังผู้ที่มีปัญหาทางด้านร่างกาย ในระยะแรกนี้ วิชาชีพกิจกรรมบำบัด ถูกเรียกว่า อาชีวบำบัด เนื่องจากมีการนำงานอาชีพมาใช้ในการรักษาค่อนข้างมาก

หลังจากนั้น ได้มีการเตรียมการเปิดโรงเรียนอาชีวบำบัดขึ้นในประเทศไทย ที่ คณะเทคนิคการแพทย์ มหาวิทยาลัยเชียงใหม่ โดยนายแพทย์ เทอดชัย ชีวะเกตุ ทางมหาวิทยาลัยได้จัดส่งนักกายภาพบำบัด และ พยาบาล จำนวน 6 คนเพื่อไปศึกษาและฝึกปฏิบัติด้านกิจกรรมบำบัดยังประเทศเยอรมนี และประเทศสหรัฐอเมริกา ในช่วงการเตรียมตั้งภาควิชานี้เอง ได้มีการพิจารณา คำว่า อาชีวบำบัด นั้น อาจไม่ครอบคลุมถึงบทบาทของนักกิจกรรมบำบัดทั้งหมด จึงได้เริ่มมีการใช้คำว่า กิจกรรมบำบัด ขึ้น และ ภาควิชากิจกรรมบำบัดก่อตั้งขึ้นและเริ่มรับนักศึกษากิจกรรมบำบัดรุ่นแรกเข้าศึกษาตั้งแต่ปี พ.ศ. 2523

ปัจจุบัน (พ.ศ. 2548) ในประเทศไทยยังมีโรงเรียนกิจกรรมบำบัดเพียงแห่งเดียว ที่คณะเทคนิคการแพทย์ มหาวิทยาลัยเชียงใหม่ อย่างไรก็ตามก็ได้มีโครงการจัดตั้ง "สาขาวิชากิจกรรมบำบัด" ที่ คณะกายภาพบำบัดและวิทยาศาสตร์การเคลื่อนไหวประยุกต์ มหาวิทยาลัยมหิดล ซึ่งจะเริ่มเปิดรับนักศึกษาในปีการศึกษา พ.ศ. 2551

ดูเพิ่ม รายชื่อคณะสหเวชศาสตร์ในประเทศไทย

## [แก้] นักกิจกรรมบำบัดทำงานที่ไหน

เนื่องจากนักกิจกรรมบำบัดทำงานเกี่ยวข้องกับผู้ป่วยผู้พิการหลายประเภท นักกิจกรรมบำบัดจึงทำงานในสถานที่ที่แตกต่างกันออกไป ในปัจจุบัน นักกิจกรรมบำบัดส่วนใหญ่ทำงานอยู่ในโรงพยาบาลใหญ่ ๆ ทั้งของราชการและเอกชน โรงพยาบาลทางจิตเวช โรงเรียนเด็กพิเศษ ตลอดจนองค์กรเอกชนต่าง ๆ

## [แก้] นักกิจกรรมบำบัดทำงานอย่างไร

เนื่องจากงานของนักกิจกรรมบำบัดจะเกี่ยวข้องกับผู้ที่มีปัญหาทางด้านร่างกาย และจิตสังคม การทำงานจึงต้องเริ่มด้วยการตรวจประเมิน วิธีการตรวจประเมินจะขึ้นอยู่กับลักษณะเฉพาะของผู้ที่มารับบริการ หลังจากนั้น จะมีการวางแผนว่าจะต้องรักษาหรือส่งเสริมให้ผู้รับบริการคนนั้นทำกิจกรรมได้อย่างเต็มศักยภาพอย่างไร โปรแกรมการรักษาส่วนใหญ่จึงเป็นโปรแกรมเฉพาะตัว นอกจากนี้ อาจมีการให้อุปกรณ์ช่วย อุปกรณ์เสริม เครื่องดามมือ หรือแม้แต่การแนะนำให้ปรับเปลี่ยนสิ่งแวดล้อมร่วมด้วย

นอกจากนี้ยังมีนักกิจกรรมจำนวนไม่น้อยที่ทำหน้าที่ทางวิชาการเป็นที่ปรึกษาให้กับองค์กรต่างๆ

## [แก้] แหล่งข้อมูลอื่น

- คณะเทคนิคการแพทย์ มหาวิทยาลัยเชียงใหม่
- ภาควิชากิจกรรมบำบัด คณะเทคนิคการแพทย์ มหาวิทยาลัยเชียงใหม่
- สาขาวิชากิจกรรมบำบัด คณะกายภาพบำบัดและวิทยาศาสตร์การเคลื่อนไหวประยุกต์ มหาวิทยาลัยมหิดล
- สมาคมนักกิจกรรมบำบัด/ อาชีวบำบัดแห่งประเทศไทย (The Occupational Therapists Association of Thailand)

ดึงข้อมูลจาก "http://th.wikipedia.org../../../%E0%B8%81/%E0%B8%B4/%E0%B8%88/%E0%B8%81%E0%B8%B4%E0%B8%88%E0%B8%81%E0%B8%A3%E0%B8%A3%E0%B8%A1%E0%B8%9A%E0%B8%B3%E0%B8%9A%E0%B8%B1%E0%B8%94.html".

หมวดหมู่: วิทยาศาสตร์สุขภาพ | วิชาชีพทางด้านสาธารณสุข | การรักษาทางการแพทย์

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Català
- Deutsch
- Ελληνικά
- English
- Español
- Français
- עברית
- 日本語
- Nederlands
- ‪Norsk (bokmål)‬
- Polski
- Português
- Српски / Srpski
- 中文